b'\n_START_ARTICLE_\nMojca Smolej\n_START_SECTION_\n\xc5\xbdivljenje\n_START_PARAGRAPH_\nMojca Smolej je leta 1992 za\xc4\x8dela \xc5\xa1tudij na Filozofski fakulteti v Ljubljani in leta 1998 diplomirala iz sloven\xc5\xa1\xc4\x8dine in franco\xc5\xa1\xc4\x8dine. Istega leta se je tam zaposlila najprej kot mlada raziskovalka in leta 2001 zagovarjala magistrsko delo z naslovom \xc4\x8clenek v slovenskem knji\xc5\xbenem jeziku (pomenoslovni in skladenjski vidiki). Od 2004 je na FF UL delovala kot asistentka za slovenski knji\xc5\xbeni jezik in stilistiko, 2005 pa postala redna asistentka na Oddelku za slovenistiko. Leta 2006 je doktorirala s tezo Vpliv besedilne vrste na uresni\xc4\x8ditev skladenjskih struktur. Kasneje, leta 2008, jo je Senat Filozofske fakultete Univerze v Ljubljani izvolil v naziv docentke za podro\xc4\x8dje slovenskega jezika. Leta 2014 je prejela naziv izredne profesorice za podro\xc4\x8dje slovenskega jezika. Od leta 1999 je poro\xc4\x8dena s Tonetom Smolejem, s katerim imata tri otroke.\n_START_SECTION_\nDelo\n_START_PARAGRAPH_\nSodeluje tudi s Centrom za sloven\xc5\xa1\xc4\x8dino kot drugi/tuji jezik, kjer predava kot gostujo\xc4\x8da profesorica in lektorica jezikoslovne izpopolnjevalne skupine na Seminarju slovenskega jezika, literature in kulture._NEWLINE_Novembra 2015 sta skupaj s Kozmo Aha\xc4\x8di\xc4\x8dem v Narodni in univerzitetni knji\xc5\xbenici pripravila razstavo vseh slovenskih pravopisov in slovnic do sodobnosti. Razstava se je imenovala Poljub z jezikom: slovnice in slovarji slovenskega jezika od za\xc4\x8detkov do danes, razstavljenih pa je  bilo ve\xc4\x8d kot 150 del. Od tega je bilo 79 knjig in 15 rokopisov zaradi svoje starosti shranjenih v vitrinah. _NEWLINE_Sodelovala je v mednarodnem projektu o prevajanju stripov (2000), kot aktivni udele\xc5\xbeenec pa se redno udele\xc5\xbeuje mednarodnega slavisti\xc4\x8dnega simpozija Obdobja, ki ga organizira Oddelek za slovenitiko Filozofske fakultete v Ljubljani._NEWLINE_Poleg pedago\xc5\xa1kega dela opravlja tudi delo oddel\xc4\x8dnega koordinatorja za permanentno pedago\xc5\xa1ko izobra\xc5\xbeevanje in koordinatorja za mednarodno sodelovanje na Filozofski fakulteti v Ljubljani._NEWLINE_Bila je tudi gostujo\xc4\x8da profesorica na In\xc5\xa1titutu za slavistiko na Univerzi Karla in Franca v Gradcu, kjer je predavala Oblikoslovje slovenskega jezika, Leksikologijo in Frazeologijo. _NEWLINE_Od leta 2013 redno hodi na tedenska gostovanja v okviru projekta Erasmus. (Praga, Budimpe\xc5\xa1ta, Bratislava, Trst, Brno;)'